
Beszámoló
Általános értékelés
A tanulmányútra való felkészítésen nem tudtam részt venni, ezért a kapott anyagok, és az internet segítségével hozzákezdtem a németországi oktatási rendszer, ezen belül a szakképzés tanulmányozásához.

A német oktatási rendszer bonyolultabb, mint a magyar, de nagyobb lehetőségeket ad a diákoknak az átjárásra, a menet közbeni változtatásra. Amit nagyon fontosnak tartok, az az, hogy az oktatás ingyenes, még a második, vagy a sokadik szakma megszerzése is. 

A program megismerésekor már sejthető volt, hogy behatóan fogjuk tudni tanulmányozni a duális szakképzést, ami a német szakoktatás erőssége. 
Az oktatásban nagy hangsúlyt fektetnek a képességeknek megfelelő iskola kiválasztására. Már az alsó tagozat elvégzése után a diákok vizsgát tesznek, ami meghatározza, hogy a diák középiskola felső tagozatának melyik típusába nyer felvételt, és ez elejét veszi a nem megfelelő iskolaválasztásnak. Már ezen a szinten elkezdődik a gyengébb képességű diákok felzárkóztatása. Ezt egy speciálisan az ő számukra fenntartott iskolában tehetik meg. Innen a megfelelő kompetenciák megszerzése után bekerülhetnek a szintjüknek megfelelő szakképző iskolába, ahol a képességeiknek, tehetségüknek megfelelő szakma elsajátítása után értékes tagjaivá válhatnak a társadalomnak.
A legjobb képességű diákok a gimnáziumokba kerülnek, aminek elvégzése után érettségit tehetnek, és bekerülhetnek a felsőoktatásba.

A közepes képességű diákok a szakiskolai oktatásban vehetnek részt. Fontos különbség a hazai oktatási rendszerrel összevetve, hogy a szakiskolába is csak egy bizonyos szint elérése után kerülhetnek be a tanulók, tehát nem automatikus, hogy az általános iskola elvégzése „belépő” a szakiskolába. Ezzel elkerülik, hogy a szakiskolába olyanok is bejussanak, akik nem rendelkeznek a szakma elsajátításához szükséges kompetenciákkal. Valamint a diákok már az alsó tagozaton tisztában vannak azzal, hogy tanulniuk kell ahhoz, hogy szakemberekké válhassanak a későbbiekben. 
Ezen kívül előnye még az előválogatásnak, hogy a gimnáziumokba csak a tényleg nagyon jól tanulók kerülnek, akik biztosan egyetemi tanulmányokat fognak folytatni az érettségi után.
Azt tapasztaltuk, hogy a diákok komolyan veszik a szakma tanulását: mind az elméleti, mind a gyakorlati órákra bejárnak, szinte nincs hiányzás, motiváltak. Ez betudható annak, hogy már az általános iskola jó alapokat ad, a diákok tudatosan készülnek a szakmaválasztásra, valamint annak, hogy tudják, hogy a megfelelő szakmával a jövőjük biztosított. Elhangzott az is, hogy a pályaorientációra nagy hangsúlyt fektetnek, már egészen korán megismertetik a diákokat a különböző szakmákkal.
A szakképzés duális (az 1969-ben bevezetett szakképzési törvény óta), azaz az iskola és a vállalkozó köt szerződést a tanuló foglalkoztatására. De a képzés tulajdonképpen három helyszínen zajlik. A vállalkozó veszi fel a tanulót, és ő iskolázza be. Az iskola az elméleti oktatást vállalja, illetve a gyakorlati képzés egy részét. A tanév nagyobb részében a tanuló a vállalkozónál tölti a gyakorlati idejét. 

A szakiskola első éve úgynevezett alapozó év, ekkor a szakmai gyakorlat még nem differenciált. Ebben az évben a szakmák alapfogásait ismerik meg a tanulók. Második évben már a saját szakmájukhoz tartozó gyakorlati dolgokkal ismerkednek. A harmadik és negyedik évben 10 hét iskola, 4 hét képzőközpontban való munka, és 38 hét üzemi gyakorlat során elsajátíthatják a szakma minden részét. 
A szintvizsgára a második év végén kerül sor. Fontos megjegyezni, hogy a szintvizsga egy szintfelmérő, azaz nem buktatnak meg senkit. Azért vizsgáztatják le a tanulókat, hogy a diák, az iskola és a vállalkozó is képet kapjon az elsajátított tananyagról, és a hiányosságokról. 
A képzés fontos résztvevői az ún. üzemen kívüli, vagy más néven üzemek feletti képzőközpontok. Ezeket részben az állam finanszírozza, részben a vállalkozók befizetéseiből tartják fent. Sok tartományban az Ipartestületek, a szakmai ipartestületek (innungok, vagyis céhek) is segítenek a finanszírozásban. 
A vállalkozóknak a jövedelmük bizonyos százalékát be kell fizetniük egy közös kasszába, és ebből a kasszából osztják szét a pénzt a képzőközpontok fenntartására. 

A diákok ösztöndíjat kapnak a teljes képzés során. Ennek egy részét a vállalkozó fizeti, egy részét pedig az állam (abból a bizonyos közös kasszából). A tanulmányi idő előre haladtával a vállalkozóra hárul a több teher (és az állam fizet kevesebbet), ez valószínűleg azért van így meghatározva, mert a felsőbb osztályokban a diákok már többet tudnak segíteni a vállalkozónak, hasznosabb „tagjai” a vállalkozásnak.
Fontosnak tartom még azt megemlíteni, hogy a vállalkozó és a diák között megkötött szerződés három hónap próbaidővel kezdődik. Ez a lehetőség segít mind a diáknak, mind a vállalkozónak, hogy ha bármilyen probléma merülne fel, akkor azt minden negatív következmény nélkül rendezhessék. Magyarországon a próbaidő nincs hivatalossá téve, azaz a vállalkozó, ha úgy dönt, akkor köthet ki próbaidőt, de ez nincs törvényileg szabályozva.

A Müncheni és Felső Bajorországi Kézműves Kamaránál tett látogatásunk során nagyon érdekes adatokat hallottunk. 

Egyrészt, hogy 200 000 vállalkozás működik a kézműves szektorban, Bajorországban. Kötelező a kamarai tagság, így 77 000 tagja van ennek a kamarának. 7 szakmacsoportba osztották be a kézműves szakmákat. 

Sok feladatuk mellett egyik legfontosabb tevékenységük a szakképzés. A szakmunkás tanulók 30%-a a kézműves szektorban tanul.

Amit még érdekesnek és fontosnak tartottam az elhangzottakból az az a szám, hogy évente 1600 mestervizsgát bonyolítanak le ebben a kamarában. Ez egy igen magas szám, és jól jelzi azt, hogy jól szervezik a mesterképzést. A magyar rendszertől annyiban különbözik a bajor rendszer, hogy itt az iskola elvégzése után rögtön lehet mesterképzésre jelentkezni (a 2004-ben bevezetett törvény alapján). Így a tanuló nem kerül ki az iskolapadból, hanem a tanulmányai folytatásaként továbbtanul. A mesterképzés nappali rendszerű, de mivel a tanuló még nem került ki a munka világába, ez nem is jelent neki hátrányt, mert nem egy jól működő vállalkozást kell ott hagynia egy időre, hanem folytatnia kell az addigi tanulmányait, csak magasabb szinten. 

A képzés 8 hónapig tart, napi 8 órában. Részei: szakelmélet (igen magas szintű), gyakorlat, gazdasági-, jogi-, könyvelési ismeretek és pedagógia. 
Létezik két éves képzés, a már dolgozó szakembereknek, ők akár diákhitelt is felhasználhatnak a tanulmányaik finanszírozására.

A szakmunkások 1/3-a tesz mestervizsgát Bajorországban. 

A mesterlevél megszerzése komoly presztízst jelent a vállalkozói világban. 
A mesterlevéllel rendelkezők 45%-a önálló vállalkozóként dolgozik, 38%-a vezető beosztásban van valamilyen cégnél, 11%-a marad a munkakörében (ahol előtte is dolgozott), 10%-uk a szakképzésben dolgozik, és nincs a mesterek között munkanélküli.

Nagyon fontos eleme a német iskolarendszernek, és itthon is bevezetendőnek tartanám, hogy a mesterlevél megszerzése belépő lehet a (szakirányú) felsőoktatásba. Tehát az a szakember, aki érettségivel nem rendelkezik, de mesterlevéllel igen, az tovább tanulhat a szakmájának megfelelő felsőbb iskolában.

Amit tanulmányutunk során sokszor tapasztaltam, és sokat hallottam róla, az a céhrendszer. Németországban már a középkorban jól működtek ezek a szakmai szervezetek, és ők ezt a hagyományukat megőrizve a mai napig fontosnak tartják, és működtetik a céheket. Ezt azért tartom fontosnak, mert egy bizonyos szakma képviselői egymással tudnak igazán szót érteni, együttes erővel tudnak fellépni az igazukért, harcolni az érdekeikért. A céhek a kamarákon belül alkotnak szakmai csoportosulást. Mint láttuk, annyira erősek ezek a szakmai szervezetek, hogy iskolákat képesek fenn tartani. Feladatuk ezen kívül a szakma képviselőinek összetartása, és az érdekképviselet.
Összességében rendkívül érdekesnek, hasznosnak tartom a tanulmányutunkat, rengeteg új információval lettem gazdagabb.

Utómunka
Tapasztalataimat több szinten is meg tudom osztani. 

Egyrészt vendégeimnek a mindennapi munka során folyamatosan mesélem tapasztalataimat a tanulmányútról.

Ezen kívül a kozmetikus kolléganőkkel való havi-kéthavi találkozó során mesélek a tanulmányút során tapasztalt dolgokról.

Ősszel a Békszi Kós Károly Tagiskolájában tartandó szakórákon is el fogom mondani a tapasztalataimat.

A Békés Megyei Kereskedelmi és Iparkamara Szakképzési Bizottsága tagjaként a bizottsági ülésen, illetve elnökségi tagjaként az elnökségi tagokkal való találkozáskor beszélek az út során megismert dolgokról.

